23/03/2022 | Administración LocalProvincial
Deputación Provincial da Coruña
Servizo de Desenvolvemento Territorial e Medio Ambiente
Modificación das instrucións de acceso ao Coworking do Pazo de Arenaza, incluído dentro da liña 2.3 do plan de emprego local (PEL)

Mediante Resolución de Presidencia nº 2022 / 14156, do 18 de marzo, se modifica a Resolución de Presidencia núm.2019 / 12766, do 10 de abril, pola que se aproban as Instrucións de acceso ao espazo de coworking do Pazo de Arenaza incluído no Plan de Emprego Local (PEL-CW ARENAZA), que se transcriben de seguido: As presentes instrucións teñen por obxecto establecer os criterios de admisión das persoas solicitantes dos servizos que se ofrecen no espazo de traballo (coworking) do Pazo de Arenaza, enmarcado na liña 2.3. PEL-EMPRENDE: Proxecto piloto coworking do Plan de Emprego Local da Deputación da Coruña, elaborado ao amparo do artigo 36 da Lei 7/1985, do 2 de abril, reguladora das bases do réxime local e modificada pola Lei 57/2003, do 16 de decembro, de medidas para a modernización do goberno local, ampliando as competencias provinciais no ámbito da planificación ao establecer que son competencias propias das Deputacións as que lles atribúan neste concepto, as leis do Estado e das Comunidades Autónomas nos diferentes sectores da acción pública e, en todo caso, a cooperación no fomento do desenvolvemento económico e social e na planificación do territorio provincial, de acordo coas competencias das demais administracións públicas neste eido. O coworking Pazo de Arenaza facilitará ás persoas usuarias a posibilidade de dispoñer dun espazo de traballo dotado dunha serie de servizos e infraestruturas comúns que, propiciando a relación con outras empresas e/ou profesionais nunha situación similar, melloren as súas posibilidades de crecemento, consolidación e éxito empresarial. O coworking Pazo de Arenaza é un espazo de traballo supramunicipal de carácter público, polivalente e complementario doutros servizos de apoio ao emprendemento provincial que se veñan prestando, que persegue promover o desenvolvemento económico local a través do apoio e fomento de novas iniciativas empresariais no ámbito xeográfico da provincia, coa finalidade de favorecer a creación de emprego e fortalecer o tecido produtivo. Recoñécense como fins xerais do coworking Pazo de Arenaza os seguintes: a) Impulsar a creación, posta en marcha e consolidación de empresas no ámbito provincial, preferentemente aquelas dos sectores de arquitectura, urbanismo e base tecnolóxica. b) Fomentar a cultura colaborativa e o traballo en común. c) Apoiar e asesorar ás persoas emprendedoras no proceso de posta en marcha do seu proxecto. d) Axudar no desenvolvemento empresarial para a consolidación das empresas. e) Cooperar con outras institucións que apoien a creación de empresas. f) Contribuír á diversificación da estrutura produtiva local e provincial, así como á xeración de emprego de calidade. g) Crear espazos para a reflexión, participación e cooperación de todos os actores locais, tanto públicos como privados, implicados na promoción económica e o desenvolvemento local. h) Fomentar a cultura emprendedora e a utilización de prácticas innovadoras. i) Impulsar o traballo en rede a través do intercambio de ideas e boas prácticas, a cooperación e colaboración con outros espazos de traballo integrantes da Rede Provincial de Espazos de Traballo Colaborativo. i) Colaborar no desenvolvemento de calquera acción que sirva aos fins anteriores. O coworking Pazo de Arenaza localízase na parroquia de Iñás, lugar de Campamento, estrada Nacional N-VI, 15171 Oleiros, A Coruña. O edificio regúlase como uso dotacional que, de acordo ás normas xerais de uso reguladas nas ordenanzas do Plan Xeral de Ordenación Municipal (PXOM) comprende os espazos edificables que serven para prover aos cidadáns do equipamento que facilite e posibilite a súa educación, enriquecemento cultural, saúde e benestar e para proporcionar os servizos propios da vida urbana tanto de carácter administrativo como abastecemento e infraestruturas. A efectos de pormenorizar o uso, tratarase como Administración Pública. O coworking Pazo de Arenaza conta coa seguinte delimitación de espazos: a) Espazos compartidos de traballo: cinco salas localizadas unha na planta baixa e catro no primeiro andar, entre as que se distribúen os 25 módulos de traballo. b) Dúas salas para videochamadas ou reunións. c) Unha sala de xuntas. d) Unha aula de formación. e) Zonas comúns: - Vestíbulo de acceso. - Recepción e despacho de administración. - Zona de reprografía - Área de descanso - Artesa - Terraza - Parladoiro - Aseos - Patio - Xardíns exteriores A Deputación da Coruña é a titular cesionaria do coworking Pazo de Arenaza e correspóndelle a competencia exclusiva das funcións de planificación, tramitación, xestión, coordinación, execución e seguimento de todos os servizos que nel se ofertan. Os servizos que se prestan no coworking Pazo de Arenaza son os seguintes: 1. Uso de espazos de traballo: módulos de traballo equipados con mesa, caixóns e armario con chave.2. Servizos de apoio ao emprendemento: asesoramento, formación a persoas emprendedoras, titorización, organización de actividades de networking e eventos relacionados co emprendemento.3. Acceso e uso de servizos comúns: as persoas usuarias poderán facer uso de determinados servizos e espazos comúns en base ao Regulamento de funcionamento interno no que se regula o sistema e forma de acceso a este tipo de instalacións e servizos, tales como reprografía, acceso a wifi e internet, soporte e administración, salas de xuntas, espazos de formación, conferencias, charlas e presentacións, zonas de descanso, medios de proxección audiovisual, etc.4. Subministración de auga, calefacción, enerxía eléctrica, recollida selectiva de lixos (excepto recollidas de residuos especiais que serán por conta de cada persoa usuaria). 5. Coworking VISA: o coworking Pazo de Arenaza forma parte da Rede Provincial de Espazos de Traballo Colaborativo polo que calquera persoa usuaria pode solicitar o uso puntual doutro espazo adherido á Rede. Poderán optar ao acceso e uso das instalacións e/ou servizos calquera persoa física ou xurídica cuxo proxecto empresarial cumpra unhas condicións mínimas de viabilidade e reúna os seguintes requisitos: 1.- Persoas emprendedoras, aquelas persoas que ben de forma individual ou en grupo, estean a traballar nunha idea/proxecto empresarial e teñan vontade de crear unha empresa de urbanismo, arquitectura ou base tecnolóxica, preferentemente. Este tipo de usuarios considerarase en fase de preincubación.2.- Novas empresas, aquelas persoas físicas ou xurídicas con menos de dous anos de exercicio empresarial, a contar desde a data de rexistro da empresa ou de alta no RETA, e precisen dun lugar onde desenvolver o seu negocio, outorgándose preferencia ás empresas de arquitectura, urbanismo ou base tecnolóxica. Este tipo de persoas/entidades usuarias consideraranse en fase de incubación.3.- Usuarios/as puntuais e solicitantes de coworking VISA, aquelas persoas físicas ou xurídicas que, con carácter esporádico e puntual soliciten a utilización das instalacións e/ou servizos do espazo de traballo para actuacións vinculadas ao emprendemento ou a actividade empresarial que desenvolvan. O acceso a módulos de traballo para un mesmo proxecto empresarial está limitado a un máximo de cinco, incluíndo promotores, persoas colaboradoras, bolseiros/as, empregados/as en prácticas e persoas contratadas. Todas as persoas incluídas no mesmo proxecto deben ter relación contractual ou a través de convenio de prácticas demostrable, agás nos supostos de proxectos non constituídos nos que as persoas promotoras teñan a consideración de socias da futura empresa. Todas as persoas emprendedoras e as empresas deberán carecer de locais onde exercer a actividade no momento en que presenten a súa solicitude de admisión no espazo de traballo. · O prazo máximo de duración do servizo de usuario/a puntual, bolseiro/a ou persoa colaboradora será de 90 días. · O prazo máximo de duración do servizo de preincubación será de 18 meses, sempre condicionado ao correcto desenvolvemento do proxecto e aos avances obtidos. · O prazo máximo de duración do servizo de incubación será de 36 meses, sempre condicionado ao correcto desenvolvemento do proxecto e aos resultados obtidos. Transcorrido o prazo, extinguirase todo dereito a usar os servizos, sen necesidade de requirimento e sen dereito indemnizador ningún ao seu favor. A Presidencia da Deputación da Coruña, a proposta motivada Unidade Xestora, conformada polo equipo técnico do Servizo de Desenvolvemento Territorial e Transición Ecolóxica, poderá revogar unilateralmente mediante resolución o dereito de admisión. O horario de acceso ao coworking Pazo de Arenaza será de xornada continua de 08.00 a 22.00 horas de luns a venres e de 8.00 a 15.00 horas os sábados, excepto festivos, no que permanecerá pechado. Calquera acceso fóra deste horario poderá facerse de forma excepcional e xustificada, previa autorización da Unidade Xestora. De forma particular, a aula de formación e outros espazos susceptibles de acoller eventos, poderán albergar de luns a domingo, en calquera horario, conferencias, cursos e outros actos, sempre que non condicionen o uso dos módulos de traballo permanentes e sexan previamente autorizados. Co fin de incentivar a utilización de medios electrónicos, para facer uso dos servizos do coworking Pazo de Arenaza as persoas emprendedoras e novas empresas interesadas deberán presentar a correspondente solicitude telemática, a través da plataforma de tramitación telemática da Deputación Provincial da Coruña SUBTeL, aloxada na súa sede electrónica: https://sede.dacoruna. gal/subtel/ Así mesmo, as persoas usuarias puntuais que desexen facer uso dalgún espazo deberán presentar unha solicitude de xeito telemático cumprimentando o formulario da propia web do coworking Pazo de Arenaza ou de forma física na oficina de administración. No caso de que a Unidade Xestora, durante a revisión das candidaturas presentadas, detecte calquera deficiencia na documentación aportada, realizará requirimento ao solicitante, para que a emende a través da plataforma SUBTeL, dispoñendo dun prazo de 10 días naturais para aceptar a notificación e de 10 días hábiles, desde a dita aceptación, para a emenda da documentación requirida. Mediante resolución da Presidencia declararase o descarte daquelas candidaturas que non se axusten ao establecido nas instrucións ou que non teñan emendado as deficiencias en prazo.1. As persoas promotoras dun proxecto empresarial que desexen ser admitidas como persoas usuarias do servizo de preincubación deberán presentar: a) Memoria técnica do proxecto empresarial (Anexo I) b) Modelo de negocio (Anexo II) 2. As persoas promotoras dun proxecto empresarial que desexen ser admitidos como usuarios do servizo de incubación deberán presentar: 2.1. Persoas físicas Informe de vida laboral actualizado ou duplicado de resolución de alta no réxime especial de traballadores por conta propia ou autónomos actualizado ou, de ser o caso, no colexio profesional e mutualidade que corresponda.2.2. Persoas xurídicas Escritura de constitución da entidade e as súas modificacións ou variacións posteriores no caso de que as houbera, ou calquera outro documento análogo no que figuren os estatutos estipulacións ou contratos privados, así como a inscrición no rexistro público correspondente.2.3. Documentación común a presentar por persoas físicas e xurídicas a) Memoria técnica do proxecto empresarial (Anexo I) b) Modelo de negocio (Anexo II) Cando as persoas solicitantes sinalen que o proxecto empresarial é impulsado por mulleres, menores de 30 anos, maiores de 45 ou por persoas con discapacidade recoñecida en grao superior ao 33% deberá achegarse o documento que acredite tal circunstancia, a saber, o NIF ou NIE e, no último suposto, o certificado acreditativo da discapacidade emitido pola administración competente vixente á data de presentación da solicitude. Ademais, no caso de solicitarse varios módulos de traballo para persoas promotoras ou socias dun mesmo proxecto empresarial, deberá presentarse o NIF ou NIE da/s persoa/s cuxos datos non se sinalen na solicitude telemática. Cando as persoas solicitantes, pretendan a admisión no espazo de coworking do Pazo de Arenaza de persoas bolseiras, en prácticas ou empregadas contratadas para o desenvolvemento dalgún dos proxectos deberá presentarse, adicionalmente, a seguinte documentación: a) Contrato/s de traballo ou convenio/s de prácticas. b) Alta/s no réxime da Seguridade Social. c) Nos casos que sexa aplicable, poderanse substituír os documentos dos puntos a) e b) polo correspondente informe de vida laboral do código conta de cotización que inclúa as persoas contratadas. Como máximo aceptaranse dúas persoas contratadas, dúas colaboradoras ou dúas bolseiras por proxecto e sempre sen exceder o número máximo de cinco persoas por proxecto. Esta admisión estará condicionada á dispoñibilidade de módulos e da valoración previa de cada caso en concreto por parte da Deputación da Coruña. Unha vez revisada a documentación presentada polas persoas solicitantes procederase á avaliación dos criterios de viabilidade que figuran a continuación, sendo necesario alcanzar un mínimo de 50 puntos para que o proxecto sexa admitido como apto. As solicitudes presentadas serán avaliadas conforme a criterios de obxectividade, igualdade e non discriminación e ordenadas de acordo aos criterios de viabilidade, tendo en conta a memoria técnica e o modelo de negocio presentados polas persoas solicitantes. Durante o tempo de estudo dos proxectos poderanse solicitar cantos datos se precisen para a súa correcta valoración, que terán que ser achegados no prazo de 10 días hábiles desde a recepción da notificación telemática. A listaxe de espera é o medio a través do cal se ordena a prioridade no acceso aos módulos de traballo no coworking Pazo de Arenaza no suposto de que se presenten máis solicitudes aptas que módulos de traballo estean dispoñibles nun momento determinado. No caso de existir esta permanecerá publicada e actualizada na páxina web do Plan de Emprego Local: http://emprego.dacoruna. gal/ de maneira que calquera persoa interesada poderá consultar a súa situación dentro da mesma. Unha vez que se produza unha vacante, esta será comunicará a persoa promotora daquel proxecto que se atope na primeira posición da listaxe de espera, debendo aceptala no prazo de 10 días hábiles. A listaxe de espera actualizarase mensualmente, de xeito que na primeira semana de cada mes avaliaranse as novas solicitudes presentadas e establecerase a correspondente orde de prelación entre todas as solicitudes presentadas pendentes de acceso. Os proxectos empresariais xa aloxados no espazo de coworking Pazo de Arenaza gozarán de prioridade na asignación de novas prazas vacantes, sempre que isto non supoña superar o máximo previsto de cinco postos de traballo por proxecto. No suposto de que a persoa usuaria renunciase ao seu dereito de acceso ou que non presentase a documentación requirida en prazo, o seguinte solicitante da listaxe de espera pasará a ocupar o seu lugar e así sucesivamente, no caso de acontecerse múltiples renuncias sucesivas. Finalizado o proceso de avaliación das solicitudes notificarase a admisión ou denegación do acceso da/s persoa/s solicitante/s no coworking do Pazo de Arenaza mediante resolución de presidencia. No suposto de que no momento da admisión da persoa solicitante esta xa non se atope interesada no acceso ao coworking, deberá presentar o Anexo de desistencia/renuncia como documentación adicional no seu expediente de SUBTeL. No suposto de cumprir os requisitos de acceso sen existir praza vacante no espazo, notificarase por escrito á persoa solicitante dita situación indicando ademais o posto da listaxe de espera que lle corresponde. A notificación da resolución efectuarase coas formalidades legalmente previstas, incluíndo necesariamente, entre outras cuestións, mención expresa a que a mesma pon fin á vía administrativa e deberá incluír os recursos aos que tivese dereito nos prazos e termos legalmente establecidos. As persoas usuarias do coworking Pazo de Arenaza deberán cumprir os seguintes compromisos e obrigas: a) Utilizar o módulo ou módulos de traballo asignados unha media superior a 20 horas semanais no cómputo trimestral. No caso de equipos de traballo, as horas computaranse en conxunto e dividiranse entre os módulos asignados. b) Exercer por si mesmas a actividade empresarial para a que se concedeu a súa condición de persoa usuaria. c) Satisfacer todas as cargas, impostos e gravames que pesen sobre a actividade que vai desenvolver, así como as cotas obrigatorias á Seguridade Social do persoal da empresa, tanto persoas promotoras como bolseiros/as ou asalariados/as. d) Entregar á Deputación nos prazos previstos toda a documentación requirida. e) Acatar a normativa de réxime interno e cantas normas e instrucións dítense para o control e xestión do coworking. f) Cumprir cos compromisos especificados na súa solicitude respecto das horas mensuais que se dedicarán ao banco de tempo. g) Comunicar calquera cambio producido respecto das circunstancias iniciais, que poida modificar a súa condición de persoa usuaria. h) Comunicar inmediatamente ao persoal técnico da Deputación calquera anomalía que se observe na prestación do servizo. i) Colaborar naquelas accións formativas, promocionais e/ou divulgativas, impulsadas polo Servizo de Medio Ambiente e Transición Ecolóxica, que sexan consideradas beneficiosas para a visibilidade e funcionamento xeral do coworking. j) Autorizar á Deputación para obter as certificacións acreditativas de que se atopa ao corrente na súas obrigas coa Axencia Tributaria, Seguridade Social e Deputación da Coruña. k) Prestar o seu consentimento ao tratamento de datos de carácter persoal e a súa publicación de acordo co previsto na Lei Orgánica 3/2018, de 5 de decembro, de protección de datos persoais e garantía dos dereitos dixitais. l) Non atoparse incurso en ningún dos supostos de prohibicións de contratar establecidos no artigo 71 da Lei 9/2017, de 8 de novembro, de contratos do sector público. m) Non dispoñer de local para o exercicio da actividade. n) Abonar o prezo público que a Deputación da Coruña poida establecer na Ordenanza reguladora correspondente e, no seu caso, a fianza. Prohíbese ás persoas usuarias do coworking Pazo de Arenaza: a) Arrendar, ceder ou gravar, en todo ou en parte, por calquera título, o dereito de uso ou utilización daqueles módulos solicitados. b) Introducir no espazo de traballo maquinaria ou elementos técnicos que non se axusten á actividade permitida e ás características técnicas do inmoble e do espazo utilizado. c) Realizar calquera tipo de obras, decoración, rótulos ou calquera outro elemento que afecte á imaxe corporativa e aos espazos do coworking Pazo de Arenaza. d) Utilizar as instalacións do espazo de traballo para fins distintos aos previstos nas presentes instrucións, especialmente para actividades diferentes ás relacionadas co proxecto empresarial admitido. Son causas de extinción da condición de persoa usuaria: a) A morte ou incapacidade sobrevida. b) O vencemento do prazo máximo da admisión. c) O cesamento do uso do espazo de traballo durante dous meses consecutivos ou durante os prazos sinalados nas normas de réxime interno do espazo. d) A revogación unilateral da Deputación da Coruña, por resolución motivada. e) A renuncia. f) O mutuo acordo. g) A realización de cambios substanciais que afecten á persoa física xurídica ou proxecto sen comunicación previa. h) A desaparición dos criterios que motivaron a admisión. i) O incumprimento de obrigas das instrucións de réxime interno do coworking Pazo de Arenaza. j) Falta de abono do prezo público que a Deputación da Coruña poida establecer na Ordenanza reguladora durante máis de dous meses consecutivos ou alternos. A Deputación da Coruña resérvase a facultade de interpretar o contido das presentes instrucións. De acordo coa Lei orgánica 3/2018, do 5 de decembro, de protección de datos persoais e garantía de dereitos dixitais, os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais). A Coruña, 22 de marzo de 2022 O presidente A secretaria Valentín González Formoso Amparo Taboada Gil